চট্টগ্রাম বিদ্রোহের প্রাক্কালে অক্সিলিয়ারি অস্ত্রাগারের ওপর নজর রাখবার ও খুঁটিনাটি খবর সংগ্রহের ভার ন্যস্ত ছিল তার এবং সুবোধ চৌধুরীর ওপর। তারা সাতদিন সাতরাত এই কাজ করেন। সেখানকার ব্যান্ড মাস্টার ও ক্লিনারের সাথে বন্ধুত্ব পাতিয়ে অস্ত্রাগারের খুঁটিনাটি বিষয় জেনে নিয়েছিলেন। ১৮ এপ্রিল ১৯৩০ চট্টগ্রাম অস্ত্রাগার লুন্ঠন অভিযানে অংশগ্রহণ করেন তিনি এবং অন্যান্য সাথীদের সাথে জালালাবাদ পাহাড়ে আশ্রয় নেন। ২২ এপ্রিল ঐতিহাসিক জালালাবাদের যুদ্ধে ব্রিটিশ সৈন্যের সাথে তাদের মুখোমুখি যুদ্ধ হয়। পুলিশ তাকে টানা সাত বছর ধরতে না পারলেও পরিবারের ওপর অত্যাচার চালায়। তার বৃদ্ধ পিতাকে রেলের চাকরি থেকে অবসর নিতে বাধ্য করায় এবং উপার্জনক্ষম জ্যেষ্ঠ ভ্রাতাকে চাকরি থেকে বিতাড়িত করে। পলাতক জীবনে বিপ্লবী ক্ষীরোদরঞ্জন নানা রকম কাজ করে জীবিকানির্বাহ করেছেন। কখোনো শ্রমিক, বিদ্যালয় শিক্ষক, কখোনো বা মাঝি মাল্লার কাজ করেছেন।